**ΕΝΗΜΕΡΩΤΙΚΟ ΣΗΜΕΙΩΜΑ – ΣΥΝΟΠΤΙΚΕΣ ΟΔΗΓΙΕΣ**

Για τη διαδικασία της αίτησης επιλογής Διευθυντή/τριας για το **Γενικό Λύκειο Χώρας Σφακίων** βάσει της Επαναπροκήρυξης **υπ’ αριθμ**. **5424**/**22-07-2025** (ΑΔΑ:ΨΖΝ446ΝΚΠΔ-ΞΕΚ) **της Δ.Δ.Ε. Χανίων**, παρακαλούμε να ενημερωθείτε για τα παρακάτω για την ταχύτερη και χωρίς προβλήματα διεκπεραίωση των σχετικών εργασιών:

1. Προτού αρχίσετε την συμπλήρωση της αίτησής σας και προκειμένου να προβείτε σε σωστή υποβολή, θα πρέπει να διαβάσετε προσεκτικά τα άρθρα 4, 30, 31, 32, 33 και 35 του νόμου 4823/2021.
2. Η αίτησή σας για συμμετοχή στη διαδικασία γίνεται αποκλειστικά με email στο [**mail@dide.chan.sch.gr**](mailto:mail@dide.chan.sch.gr) με ταυτόχρονη αποστολή όλων των δικαιολογητικών ομαδοποιημένα όπως αναφέρονται. **Προκειμένου να μην υπάρξει απώλεια δικαιολογητικών, παρακαλούμε να αναφέρετε στο σώμα του email σας ονομαστικά όλα τα δικαιολογητικά και τα σχετικά έγγραφα που αποστέλλετε.**
3. Η αίτησή σας προς την Δ.Δ.Ε. Χανίων για την έκδοση Πιστοποιητικού Υπηρεσιακών Μεταβολών (Π.Υ.Μ.) (εφόσον ανήκετε οργανικά σε αυτήν) γίνεται μόνο ηλεκτρονικά με αποστολή της αίτησης σας αποκλειστικά στο e mail: [**mail@dide.chan.sch.gr**](mailto:mail@dide.chan.sch.gr).

Διαβάστε προσεκτικά τις παρακάτω οδηγίες για την υποβολή των δικαιολογητικών σας:

* **Για τα πτυχία**, (κριτήρια του άρθρου 33.2.α και 33.2.γ) τα δικαιολογητικά συμπεριλαμβάνονται ανά τίτλο σπουδών. Σαρώστε (σκανάρετε) τον τίτλο, τη μετάφραση (όπου απαιτείται), τις αναγνωρίσεις ΔΙΚΑΤΣΑ/ΔΟΑΤΑΠ/ITE (για τίτλους αλλοδαπής), τις τυχόν Βεβαιώσεις συνάφειας και καθετί άλλο που θεωρείτε ότι έχει σχέση με το συγκεκριμένο τίτλο και ενσωματώστε τα όλα σε ένα αρχείο pdf.
* **Για κάθε μία από τις επιμορφώσεις / πιστοποιήσεις** (κριτήρια του άρθρου 33.2.β) κατατίθεται το αντίστοιχο αρχείο. Αν για κάποια πιστοποίηση/επιμόρφωση κατέχετε περισσότερα από ένα έγγραφα, ενσωματώστε τα σε ένα pdf.
* **Για την αναγνώριση του συγγραφικού σας έργου** (κριτήρια του άρθρου 33.2.δ):

1. **Για τα βιβλία**, σαρώστε (σκανάρετε) το εξώφυλλο, την σελίδα στην οποία φαίνεται ο αριθμός ISBN του βιβλίου και τα περιεχόμενά του. Ενσωματώστε τα σε ένα αρχείο pdf.
2. **Για τα κεφάλαια**, σαρώστε (σκανάρετε) το εξώφυλλο του τόμου, την σελίδα στην οποία φαίνεται ο αριθμός ISBN του τόμου, καθώς και την πρώτη σελίδα του κεφαλαίου στην οποία θα φαίνεται ευκρινώς ο τίτλος του κεφαλαίου. Ενσωματώστε τα σε ένα αρχείο pdf.
3. **Για τα πρακτικά**, σαρώστε (σκανάρετε) το εξώφυλλο των πρακτικών, την σελίδα στην οποία φαίνεται ο αριθμός ISBN/ΙSSN των πρακτικών, καθώς και την πρώτη σελίδα της εισήγησης. Ενσωματώστε τα σε ένα αρχείο pdf.
4. **Για τα άρθρα**, σαρώστε (σκανάρετε) το εξώφυλλο του περιοδικού, την σελίδα στην οποία φαίνεται ο αριθμός ΙSSN του περιοδικού και την πρώτη σελίδα του άρθρου στην οποία θα φαίνεται ευκρινώς ο τίτλος. Ενσωματώστε τα σε ένα αρχείο pdf.

Επισημαίνουμε ότι :

* **Το όνομα του συγγραφέα** (το δικό σας) θα πρέπει να εμφανίζεται σε κάποιο από τα σκαναρισμένα έγγραφα.
* **ΔΕΝ απαιτούνται μεταφράσεις** για ξενόγλωσσο συγγραφικό έργο. Αυτό αποτελεί ειδική οδηγία-εξαίρεση που ισχύει ειδικά και μόνο για το συγγραφικό έργο. Κάθε άλλο ξενόγλωσσο έγγραφο που επισυνάπτετε στην αίτησή σας απαιτεί επίσημη μετάφραση.

**Οι Bεβαιώσεις παροχής επιμορφωτικού έργου σε προγράμματα** (κριτήρια του άρθρου 33.3.β) και **συμμετοχής σε ερευνητικά προγράμματα** (κριτήρια του άρθρου 33.3.γ) κατατίθενται με ξεχωριστό αρχείο pdf για κάθε πρόγραμμα. Αν για κάποιο πρόγραμμα κατέχετε περισσότερα από ένα έγγραφα, αυτά ενσωματώνονται σε ένα pdf.